“Dis nie die regte uitspraak nie” – June SteenkampJune Steenkamp op 12 September 2014 in die hof terwyl die uitspraak voorgehou word Foto: Alon Skuy/Times Media Group/Pool Reeva Steenkamp se ouers glo die uitspraak dat Oscar Pistorius skuldig bevind is aan strafbare manslag nadat hy hul doogter doodgeskiet het, is nie reg nie, het NBC Vrydag berig. “Ek voel nie dis reg nie,” het Reeva se ma, June Steenkamp, in ŉ onderhoud met NBC gesê. “Hulle glo sy storie en ek glo nie daardie storie nie. Dit is die verskil. Ek gee nie om wat met hom gebeur nie. Dit gaan nie enigiets verander nie, want my dogter kom nooit weer terug nie. Hy leef en haal asem en sy is vir altyd weg.” June sê daar was so baie foute en die atleet se storie “het nie sin gemaak nie”. NBC het met die Steenkamp-egpaar gepraat net ná regter Thokozile Masipa Pistorius onskuldig bevind het aan moord, maar skuldig aan strafbare manslag. Pistorius het op 14 Februarie 2013 Steenkamp deur ŉ geslote toiletdeur van sy huis in Pretoria doodgeskiet. Steenkamp se pa, Barry, het gesê daar was ongeloof, nie net by hulle nie, maar by “almal in die wêreld”. June het gesê baie mense wil weet wat gebeur het. “Reeva het ŉ afgryslike dood gesterf. Hy het haar deur die deur doodgeskiet en ek kan nie glo hulle dink dit was ŉ ongeluk nie.” NBC berig die Steenkamps wil graag met Pistorius gesels. Hulle wil nie weerwraak hê nie, maar is net op soek na die waarheid. Klik hier vir meer inligting oor die Oscar Pistorius-saak.